സംസ്ഥാനത്തെ കൊവിഡ് നിയന്ത്രണങ്ങളില് മാറ്റം തിരുവനന്തപുരം: സംസ്ഥാനത്തെ പുതിയ കൊവിഡ് നിയന്ത്രണങ്ങള് മുഖ്യമന്ത്രി പിണറായി വിജയന് ഇന്ന് നിയമസഭയില് പ്രഖ്യാപിക്കും. ഇന്നലെ ചേര്ന്ന അവലോകന യോഗത്തില് നിലവിലെ ലോക്ക് ഡൗണ് നിയന്ത്രണങ്ങളില് മാറ്റംവരുത്താന് തീരുമാനിച്ചു. ആഴ്ചയില് ആറ് ദിവസവും എല്ലാ വ്യാപാര സ്ഥാപനങ്ങളും തുറന്നിടാനുള്ള നിര്ദേശമാണ് ഇതില് പ്രധാനം. നിലവിലുള്ള വാരാന്ത്യ ലോക്ക് ഡൗണ് ഞായറാഴ്ച ദിവസം തുടരും. ഒരാഴ്ച ഒരു പ്രദേശത്തുള്ള ആകെ കൊവിഡ് രോഗികളുടെ എണ്ണം നോക്കിയാവും ഇനി നിയന്ത്രണം ഏര്പ്പെടുത്തുക. ആയിരം ആളുകളില് എത്ര പേര് പൊസീറ്റീവ് എന്ന നോക്കിയാവും ഒരോ പ്രദേശത്തേയും കൊവിഡ് വ്യാപനം പരിശോധിക്കുക. കൊവിഡ് രോഗികള് കൂടുതലുള്ള സ്ഥലത്ത് കൂടുതല് നിയന്ത്രണങ്ങളുണ്ടാവും. അല്ലാത്തിടങ്ങളില് വിപുലമായ ഇളവ് നല്കും. ടെസ്റ്റ് പൊസിറ്റിവിറ്റി നിരക്കിന് പകരം ഒരു ഏരിയയില് എത്ര പൊസീറ്റീവ് കേസുകള് എന്നതാവും ഇനി നിയന്ത്രണങ്ങളുടെ മാനദണ്ഡം. ഇതോടെ ഒരു പഞ്ചായത്തിലെ ആകെ കൊവിഡ് ടെസ്റ്റ് പൊസിറ്റീവിറ്റി നിരക്ക് നോക്കുന്നതിന് പകരം പഞ്ചായത്തിലെ ഒരോ പ്രദേശവും പരിശോധിച്ച് കൂടുതല് കൊവിഡ് കേസുകള് റിപ്പോര്ട്ട് ചെയ്യുന്ന പ്രദേശങ്ങള് മാത്രം അടച്ചിടും. മുഖ്യമന്ത്രിയുടെ നിര്ദേശപ്രകാരം വിദഗ്ദ്ധരുമായി ചര്ച്ച നടത്തിയ ചീഫ് സെക്രട്ടറി തല സമിതി പുതിയ നിയന്ത്രണങ്ങളുമായി ബന്ധപ്പെട്ട് ഇന്നലത്തെ അവലോകന യോഗത്തില് നിര്ദേശങ്ങള് മുന്നോട്ട് വച്ചിരുന്നു. ടിപിആര് അടിസ്ഥാനമാക്കി തദ്ദേശസ്ഥാപനങ്ങള് അടച്ചിടുന്ന നിലവിലെ രീതി മാറ്റി രോഗികള് കൂടുതലുള്ള പ്രദേശങ്ങളില് മാത്രം നിയന്ത്രണം കൊണ്ടു വരാനാണ് സമിതി ശുപാര്ശ ചെയ്തത്. കൂടുതല് കൊവിഡ് കേസുകള് ഉള്ള സ്ഥലത്ത് മൈക്രോ കണ്ടെയ്ന്മെന്്റ് സോണ് കൊണ്ടു വരാനാണ് ഉദ്ദേശിക്കുന്നത്. നിലവിലെ കണക്ക് അനുസരിച്ച് സംസ്ഥാനത്തെ പകുതിയിലേറെ തദ്ദേശസ്വയംഭരണസ്ഥാപനങ്ങളും അടച്ചുപൂട്ടിയ അവസ്ഥയാണുള്ളത്.